Бзэмрэ лъэпкъымрэ зэгуэхыпIэ яIэкъым
Филологие щIэныгъэхэм я доктор, КъБКъУ-м урысыбзэмрэ бзэщIэныгъэхэмкIэ и кафедрэм и профессор Габуниа Зинаидэ и тхылъыщIэ иджыблагъэ къыщыдэкIащ Котляровхэ Мариерэ Викторрэ я тедзапIэм. Монографиеу 24-рэ, тхыгъэу 390-м щIигъу и Iэдакъэ къыщIэкIащ Зинаидэ, ар РАЕН-м, Абхъаз Республикэм щIэныгъэхэмкIэ и академием я академикщ, Кавказыбзэхэр джынымкIэ дунейпсо зэгухьэныгъэм хэтщ.
«Кавказыбзэхэр джыным и тхыдэм теуха очеркхэр» зыфIища тхылъыр томитI мэхъу, напэкIуэцI миным щIегъу, экземпляр 300-у традзащ.
Тхылъым пэублэ псалъэ хуэзытха, филологие щIэныгъэхэм я доктор Щомахуэ Татьянэ зэрыжиIэщи, кавказыбзэхэр джыным хуэунэтIауэ Габуниа Зинаидэ илъэс куэд хъуауэ иригъэкIуэкI лэжьыгъэшхуэм щыщ Iыхьэу аращ иджыпсту дунейм къытехьар. А бзэхэм къежьапIэ яхуэ-хъуар, абыхэм зэрызаужьар, зэманыр кIуэхукIэ ягъуэта зэхъуэкIыныгъэхэр, лъэпкъым и щэнхабзэм бзэм щиIыгъ увыпIэр — куэд зэпилъытащ тхылъыр зи Iэдакъэ къыщIэкIам. Ар иджыри зэ щыхьэт техъуащ икIи трегъэчыныхь бзэр лъэпкъым и тхыдэми, и хабзэми, и зыужьыныгъэми къыгуэхыпIэ имыIэу зэрыпыщIам.
Филологие щIэныгъэхэм я доктор, профессор, Абхъазым гуманитар къэхутэныгъэхэмкIэ и институтым бзэмкIэ и къудамэм и унафэщI Хагбэ Лили къызэрилъытэмкIэ, Габуниа Зинаидэ хузэфIэкIащ щIэныгъэм а и къудамэм бзэ псоми ехьэлIауэ зэтехуэу хэтхэр къихутэн, Кавказым ис лъэпкъхэм я бзэхэм хэлъ щхьэхуэныгъэхэр къыхигъэщын, бзэхэр нэхъ пасэм зыджа щIэныгъэлIхэм яхузэфIэкIахэри къигъэлъэгъуэн, абы къыдэкIуэу гулъытэншэ ищIакъым иджырей къэхутакIуэхэм яхузэфIэкIахэри.
Кавказыбзэхэм къызэпача гъуэгуанэм ириплъэжкIэрэ, Габуниа и лэжьыгъэм гулъытэшхуэ щыхуищIащ мы зэманым лъэпкъыбзэхэр зыхэт гугъуехьхэми, ахэр хъума хъун, абыхэм заужьын папщIэ икIэщIыпIэкIэ зэфIэгъэкIыпхъэхэми.
Кавказыбзэхэр джыным хэлъхьэныгъэшхуэу хэува мы лэжьыгъэр къахуэщхьэпэнщ щIэныгъэлIхэми, студентхэми, бзэхэр джыным дихьэх дэтхэнэми.
ДЖАТОКЪУЭ Марьянэ.
